**Dôvodová správa**

A. Všeobecná časť

Vláda Slovenskej republiky predložila vo februári t.r. do Národnej rady SR návrh novely zákona č. 369/1990 Zb. o obecnom zriadení v znení neskorších predpisov. Cieľom predloženej novely bolo zamedziť situáciám, keď síce formálne bola obecným zastupiteľstvom vytvorená funkcia hlavného kontrolóra, ale z rôznych dôvodov nebolo možné túto kontrolnú funkciu efektívne vykonávať. Pri úprave textov však došlo k situácii, keď sú ustanovenia týkajúce sa postavenia hlavného kontrolóra obce a postavenia hlavného kontrolóra vyššieho územného celku riešené rôznymi spôsobmi, hoci ide o ten istý problém. Postavenie hlavného kontrolóra obce a postavenia hlavného kontrolóra vyššieho územného celku sú rovnocenné v tom, že obidva tieto orgány sú jedinými kontrolnými orgánmi samosprávnych zastupiteľstiev, nezávislými na výkonných a štatutárnych zložkách samospráv. Táto nezávislosť je však ohrozená nejasným znením ustanovenia § 13 odsek 6 zákona č. 369/1990 Z.z. o obecnom zriadení v znení neskorších predpisov a ustanovenia § 16 odsek 4 zákona č. 302/2001 Z.z. o samospráve vyšších územných celkov, čo preukázala aj aplikačná prax. Keďže na zvolenie hlavného kontrolóra zákonodarca požaduje len nadpolovičnú väčšinu všetkých poslancov, ale na prehlasovanie rozhodnutia starostu o pozastavení uznesenia je potrebná 3/5 väčšina všetkých poslancov, môže dôjsť k nepriamemu zvýšeniu väčšiny, ktorú zákon ustanovuje pre voľbu hlavného kontrolóra. Takéto vysoké kvórum nie je požadované pri žiadnej inej personálnej voľbe do verejnej funkcie.

Cieľom predloženej novely je úprava a zosúladenie problematických ustanovení zákona tak, aby bola zachovaná nezávislosť kontrolných mechanizmov v samospráve.

**B. Osobitná časť**

**K Čl. I bodu 1**

Samostatné uznesenie o voľbe sa nevyžaduje pri žiadnej inej personálnej voľbe verejného činiteľa. Samotný výrok volebnej komisie o výsledkoch voľby je záväzný pre všetky orgány, pre ktoré vyplývajú z danej voľby zákonné záväzky.

**K Čl. I bodu 2**

Ustanovuje sa zákaz pozastavenia uznesenia o voľbe a odvolaní hlavného kontrolóra, aby sa zdôraznilo nezávislé postavenie kontrolných zložiek samosprávy voči kontrolovaným zložkám.

**K Čl. II bodu 1**

Postavenie hlavného kontrolóra vyššieho územného celku je rovnaké ako postavenie hlavného kontrolóra obce. Hlavný kontrolór je nezávislým kontrolným orgánom, preto je na jeho zvolenie potrebný súhlas nadpolovičnej väčšiny všetkých poslancov.

**K Čl. II bodu 2**

Rovnako ako v Čl. I bod 2 sa zdôrazňuje nezávislosť kontrolných zložiek.

**K Čl. III**

Navrhuje sa účinnosť zákona dňom vyhlásenia.